
A. Všeobecná časť

Návrh vyhlášky Ministerstva dopravy Slovenskej republiky, ktorou sa mení vyhláška Ministerstva dopravy a výstavby Slovenskej republiky č. 181/2019 Z. z. o výške dotácie na obstaranie nájomného bytu, obstaranie technickej vybavenosti a odstránenie systémovej poruchy bytového domu a o výške oprávnených nákladov na obstaranie nájomného bytu v znení neskorších predpisov je vypracovaný podľa § 23 zákona č. 443/2010 Z. z. o dotáciách na rozvoj bývania a o sociálnom bývaní v znení neskorších predpisov.

Ministerstvo dopravy Slovenskej republiky v súlade so zákonom č. 443/2010 Z. z. a vykonávacími právnymi predpismi poskytuje dotácie na obstaranie nájomného bytu a súvisiacej technickej vybavenosti. Cieľom tejto štátnej podpory v oblasti bývania je rozširovanie bytového fondu v segmente verejného nájomného bývania určeného najmä pre sociálne slabšie skupiny obyvateľstva.

V predloženom návrhu vyhlášky sú zapracované najmä úpravy vyplývajúce z aplikačnej praxe, ktorými sa precizujú parametre pre zvýšenie výšky obstarávacieho nákladu pri obstaraní zariadenia, ktoré využíva energiu z obnoviteľných zdrojov, zariadenia na centrálne vetranie so systémom spätného získavania tepla, výťahu a vegetačnej strechy pre obstarávané nájomné byty a navrhuje sa upraviť výšky obstarávacích nákladov na obstaranie nájomných bytov.

Predloženým návrhom nevzniknú nové požiadavky na rozpočet verejnej správy a návrh vyhlášky nemá vplyv na limit verejných výdavkov. Návrh vyhlášky nemá vplyv na životné prostredie, na informatizáciu, na služby verejnej správy pre občana a na manželstvo, rodičovstvo a rodinu. Návrh vyhlášky nemá vplyv na podnikateľské prostredie ani sociálne vplyvy. 

Návrh vyhlášky je v súlade s Ústavou Slovenskej republiky, ústavnými zákonmi a s nálezmi Ústavného súdu Slovenskej republiky, s inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

Návrh vyhlášky nie je predmetom vnútrokomunitárneho pripomienkového konania.

















B. Osobitná časť

Čl. I:

K bodom 1 a 5

Navrhuje sa úprava výšky dotácie na obstaranie nájomného bytu stavebnou úpravou v bytovom dome, ktorý je národnou kultúrnou pamiatkou alebo sa nachádza v lokalitách zapísaných v Zozname svetového dedičstva a tiež jednotlivých výšok obstarávacích nákladov na obstaranie nájomných bytov.
 
Úprava sa navrhuje v nadväznosti na zvýšené náklady na realizáciu stavieb súvisiace najmä s vývojom cien stavebných prác, pričom sa vychádzalo z indexov cien stavebných prác pre bytové budovy za druhý štvrťrok 2025 a 2026 zverejnených Štatistickým úradom Slovenskej republiky (ďalej len „ŠÚ SR“). Ceny stavebných prác pre novú výstavbu, modernizáciu a rekonštrukciu bytových budov v porovnaní s rovnakým obdobím roka 2024 vzrástli podľa údajov ŠÚ SR v druhom štvrťroku 2026 celkom o 8,5 %.

K bodu 2

Legislatívno-technická úprava.

K bodom 3 a 4

Navrhuje sa upresnenie podmienok pre zvýšenie limitu obstarávacieho nákladu na 1 m2 podlahovej plochy obstarávaného nájomného bytu v prípade, ak sa obstaráva zariadenie, ktoré využíva energiu z obnoviteľných zdrojov, zariadenie na centrálne vetranie so systémom spätného získavania tepla, výťah a vegetačná strecha pre obstarávané nájomné byty. 

Čl. II:

Účinnosť vyhlášky sa vzhľadom na predpokladanú dĺžku legislatívneho procesu a potrebnú legisvakanciu navrhuje od 1. januára 2027.

